ໜ່ວຍພັກຮາກຖານ ສະຖາບັນຄົ້ນຄວ້າ ຍທຂ ໄດ້ຮັບໃບຢັ້ງຢືນໜ່ວຍພັກເຂັ້ມແຂງ-ຮູ້ນຳພາຮອບດ້ານ ຄັ້ງທີ VIII
- Details
- Published on ອັງຄານ, 27 ມີນາ 2018 04:29
ໃນຕອນເຊົ້າ ວັນທີ 23 ມີນາ 2018 ຢູ່ທີ່ຫ້ອງປະຊຸມສະຖາບັນ ຄົ້ນຄວ້າ ໂຍທາທິການ ແລະ ຂົນສົ່ງ ໄດ້ຈັດພິທີມອບ-ຮັບໃບຢັ້ງຢືນເປັນໜ່ວຍພັກເຂັ້ມແຂງ-ຮູ້ນຳພາຮອບດ້ານ ໃຫ້ໜ່ວຍພັກຮາກຖານສະຖາບັນ ຄົ້ນຄວ້າໂຍທາ ທິການ ແລະ ຂົນສົ່ງ ຄັ້ງທີ VIII, ໂດຍໃຫ້ກຽດເຂົ້າຮ່ວມ ແລະ ມອບໃບຢັ້ງຢືນຂອງ ສະຫາຍ ນ. ວິໄລຄຳ ໂພສາລາດ ຄະນະປະຈຳພັກກະຊວງ, ຮອງລັດຖະມົນຕີກະຊວງ ໂຍທາທິການ ແລະ ຂົນສົ່ງ; ມີບັນດາສະຫາຍເລຂາຄະນະພັກຮາກຖານ, ບັນດາສະຫາຍເລຂາໜ່ວຍພັກ, ຮອງເລຂາໜ່ວຍພັກ, ບັນດາກຳມະການພັກ, ຄະນະພັກຮາກຖານ, ຄະນະຕິດຕາມຊຸກຍູ້ ແລະ ປະເມີນຜົນ ໜ່ວຍພັກເຂັ້ມແຂງ-ຮູ້ນໍາພາຮອບດ້ານ ຂອງກະຊວງ ແລະ ສະມາຊິກພັກພາຍໃນຮາກຖານພັກເຂົ້າຮ່ວມ.
ໃນໂອກາດດັ່ງກ່າວ, ສະຫາຍ ນ. ພອນສະຫວັນ ແພງສີດາ ຄະນະພັກກະຊວງ, ເລຂາໜ່ວຍພັກຮາກຖານ ໃຫ້ຮູ້ວ່າ: ໜ່ວຍພັກຮາກຖານ ສະຖາບັນຄົ້ນຄວ້າໂຍທາທິການ ແລະ ຂົນສົ່ງ ແມ່ນຮາກຖານພັກທີ່ຂຶ້ນກັບອົງຄະນະພັກກະຊວງ ຍທຂ ໄດ້ຕັ້ງໜ້າຈັດຕັ້ງປະຕິບັດ ຜັນຂະຫຍາຍແຜນການ, ເຮັດໜ້າທີ່ຂອງຕົນຢ່າງຫ້າວຫັນ, ໄດ້ຕັ້ງໜ້າສຸມທຸກເຫື່ອແຮງ ເຂົ້າໃນການຈັດຕັ້ງປະຕິບັດ ແຜນການສ້າງໜ່ວຍພັກເຂັ້ມແຂງ-ຮູ້ນຳພາຮອບດ້ານ ຂອງຕົນຢ່າງເປັນເຈົ້າການ. ບັນດາສະຫາຍສະມາຊິກພັກພາຍໃນໜ່ວຍພັກຮາກຖານ ໄດ້ຈັດຕັ້ງຜັນຂະຫຍາຍ ມະຕິກອງປະຊຸມໃຫຍ່ ຂອງສູນກາງພັກຄັ້ງທີ X ແລະ ມະຕິກອງປະຊຸມໃຫຍ່ຄັ້ງທີ IV ຂອງອົງຄະນະພັກກະຊວງ ຍທຂ ເຂົ້າໃນການຈັດຕັ້ງປະຕິບັດ ວຽກງານຕ່າງໆຂອງຕົນຢ່າງຮອບດ້ານ. ຜ່ານການເຄື່ອນໄຫວຈັດຕັ້ງປະຕິບັດແຜນການສ້າງໜ່ວຍພັກເຂັ້ມແຂງ-ຮູ້ນຳພາຮອບດ້ານ ສົກປີ 2016-2017 ສາມາດຕີລາຄາໃນແຕ່ລະດ້ານໄດ້ດັ່ງນີ້: ວຽກການເມືອງແນວຄິດ ເປັນວຽກ ໜຶ່ງທີ່ສຳຄັນ ແລະ ລະອຽດອ່ອນ ທີ່ຄະນະໜ່ວຍພັກຮາກຖານ ໄດ້ເອົາໃຈໃສ່ຊີ້ນໍານໍາພາຢ່າງໃກ້ຊິດແທດເຖິງ, ຈຶ່ງເຮັດໃຫ້ບັນດາສະຫາຍສະມາຊິກພັກເຂົ້າໃຈ ເຊື່ອມຊຶມກຳແໜ້ນ ແລະ ເຊື່ອໝັ້ນຕໍ່ການນຳພາຂອງພັກຢ່າງໜັກແໜ້ນ; ພ້ອມດຽວກັນນັ້ນຮາກຖານພັກ ຍັງໄດ້ເອົາໃຈໃສ່ນຳພາປັບປຸງແບບແຜນ ແລະ ວິທີການຈັດຕັ້ງປະຕິບັດວຽກງານວິຊາສະເພາະແຕ່ລະດ້ານ ເຮັດໃຫ້ວຽກງານຂອງ ສະຖາບັນຄົ້ນຄວ້າໂຍທາທິການ ແລະ ຂົນສົ່ງ ໄດ້ດີຂຶ້ນເທື່ອລະກ້າວ.
ສະຫາຍ ນ. ວິໄລຄຳ ໂພສາລາດ ຄະນະປະຈຳພັກກະຊວງ ໄດ້ສະແດງຄວາມຊົມເຊີຍ ຕໍ່ຄະນະໜ່ວຍພັກຮາກຖານ ສະຖາບັນຄົ້ນຄວ້າ ຍທຂ ທີ່ໄດ້ນຳພາ-ຊີ້ນຳກໍ່ສ້າງ ຮາກຖານພັກຕົນ ມີຜົນສຳເລັດ ແລະ ມີຜົນງານອັນພົ້ນເດັ່ນຫລາຍ ດ້ານ ເປັນຕົ້ນ ໄດ້ເອົາໃຈໃສ່ສຶກສາອົບຮົມການເມືອງ-ແນວຄິດ, ຈັດຕັ້ງເຊື່ອມຊຶມແນວທາງ, ແຜນນະໂຍບາຍ, ມະຕິ, ຄຳສັ່ງ, ກົດລະບຽບຂອງພັກ ແລະ ກົດໝາຍຂອງລັດ ເຮັດໃຫ້ຖັນແຖວພະນັກງານ-ສະມາຊິກພັກ ຢູ່ຮາກຖານ ມີ ຄຸນທາດການເມືອງ, ຄຸນສົມບັດສິນທຳປະຕິວັດ, ທັດສະນະຫລັກໝັ້ນຊົນຊັ້ນທີ່ໜັກແໜ້ນ, ມີຄວາມສະຫງົບອຸ່ນອ່ຽນ ແລະ ບຸກບືນຫ້າວຫັນປະຕິບັດໜ້າທີ່ວຽກງານ; ເອົາໃຈໃສ່ຊີ້ນຳພະນັກງານ-ສະມາຊິກພັກຂອງຕົນ ປະຕິບັດໜ້າທີ່ວິຊາ ສະເພາະຕາມໜ້າທີ່ຄວາມຮັບຜິດຊອບຢ່າງຕັ້ງໜ້າ, ເຮັດໃຫ້ວຽກງານວິຊາສະເພາະ ມີຜົນສຳເລັດຕາມຄາດໝາຍ ທີ່ ວາງໄວ້; ໄປຄຽງຄູ່ກັບຜົນງານທີ່ຍາດມາໄດ້, ແຕ່ຍັງມີບາງດ້ານຈະໄດ້ປັບປຸງແກ້ໄຂ ເພື່ອໃຫ້ສົມຄູ່ກັບຄວາມຮຽກຮ້ອງ ຕ້ອງການຂອງໄລຍະໃໝ່ ດັ່ງນີ້: ການຈັດຕັ້ງເຊື່ອມຊຶມບັນດາມະຕິ, ຄຳສັ່ງຂອງຂັ້ນເທິງ ຢູ່ຮາກຖານບາງຄັ້ງຍັງ ບໍ່ທັນ ກັບສະພາບການ; ພະນັກງານ-ສະມາຊິກພັກບາງສະຫາຍແນວຄິດຍັງບໍ່ອຸ່ນອ່ຽນ ໄດ້ຍົກຍ້າຍໄປເຮັດວຽກຢູ່ບ່ອນອື່ນ; ການປະຕິບັດວຽກງານວິຊາສະເພາະ ບາງຄັ້ງຍັງມີລັກສະນະຊັກຊ້າ; ການຊີ້ນໍາອົງການຈັດຕັ້ງມະຫາຊົນ ເຫັນວ່າ ຍັງບໍ່ທັນມີຂະບວນການທີ່ຟົດຟື້ນ ເທົ່າທີ່ຄວນ ແລະ ການຂະຫຍາຍພັກ ແລະ ການກໍ່ສ້າງພະນັກງານ ຍັງບໍ່ທັນ ມີແຜນກໍ່ສ້າງລະອຽດ. ເພື່ອສືບຕໍ່ຈັດຕັ້ງປະຕິ ບັດແຜນການກໍ່ສ້າງໜ່ວຍພັກເຂັ້ມແຂງ-ຮູ້ນຳພາຮອບດ້ານ ຂອງ ບັນດາສະຫາຍ ໃຫ້ສຳເລັດຕາມຄາດ ໝາຍທີ່ວາງໄວ້, ກໍຄືການຜັນຂະຫຍາຍມະຕິ ກອງປະຊຸມໃຫຍ່ ຄັ້ງທີ IV ຂອງອົງຄະນະພັກກະຊວງ ໂຍທາທິການ ແລະ ຂົນສົ່ງ, ຄະນະໜ່ວຍພັກຮາກຖານ ຕ້ອງເພີ່ມທະວີວຽກງານສຶກສາ ອົບຮົມ ພະນັກງານ-ສະມາຊິກພັກ ຢ່າງເປັນປະຈຳ, ເອົາໃຈໃສ່ການຂະຫຍາຍພັກຕິດພັນກັບການຍົກສູງຄວາມຮັບຜິດຊອບການເມືອງ ເພື່ອເປັນກຳລັງແກ່ນສານນຳພາ ຢູ່ຂົງເຂດວຽກງານຕ່າງໆ; ເສີມຂະຫຍາຍປະຊາທິປະໄຕພາຍໃນພັກ, ປະຕິບັດລະບອບປຶກສາຫາລືເປັນໝູ່ຄະນະ, ແບ່ງຄວາມຮັບຜິດຊອບໃຫ້ບຸກຄົນຢ່າງຈະແຈ້ງ; ເພີ່ມທະວີຄວາມສາມັກ ຄີພາຍໃນຄະນະພັກ ແລະ ເຊີດຊູຄວາມເປັນແບບຢ່າງນໍາໜ້າທີ່ດີຂອງສະມາຊິກພັກ ແລະ ເອົາໃຈໃສ່ບຳລຸງກໍ່ສ້າງພະນັກງານຢ່າງຮອບດ້ານ ໃຫ້ມີລະດັບຄວາມຮູ້, ຄວາມສາມາດທີ່ສົມຄູ່ກັບໜ້າທີ່ວຽກງານ ທີ່ນັບມື້ນັບຫັນເປັນທັນ ສະໄໝ.